Ad hoc-komitee versoek om ‘staatskaping’ te ondersoekMmusi Maimane, leier van die DA “Die parlement het ’n mandaat van die grondwet om die uitvoerende gesag verantwoordbaar te hou,” het Mmusi Maimane, leier van die DA, gesê. Maimane het gesê hul versoek beteken ’n debat sal in die Nasionale Vergadering gehou moet word en dat ANC-LP’s die totstandkoming van so ’n komitee sal moet ondersteun. Maimane het gesê bewerings van samespanning met die Gupta-familie moet spesifiek ondersoek word teen Malusi Gigaba, minister van finansies, Lynne Brown, minister van openbare ondernemings, Mosebenzi Zwane, minister van minerale hulpbronne en Des van Rooyen, minister van samewerkende regering en tradisionele sake. Volgens Maimane is die ANC duidelik nie daartoe in staat om van rigting te verander nie, in ag genome dat daar nie teen Zuma opgetree is na afloop van die naweek se vergadering van die nasionale uitvoerende komitee nie. Maimane het gesê hulle is egter aangemoedig deur ANC-LP’s wat die afgelope paar weke versoek het dat bewerings van staatskaping ondersoek word. Sondag se NUK-vergadering het plaasgevind te midde van verdoemende koerantberigte teen Zuma se omstrede vriende, die Gupta-familie. Die berigte het die familie se invloed op die staat deur Zuma en sy seun, Duduzane, onthul. Die Sunday Times het berig oor verdoemende e-posse wat wys watter groot rol die omstrede Gupta-familie in die bestuur van die land speel. City Press het berig Zuma oorweeg dit om die Verenigde Arabiese Emirate (VAE) ’n tweede tuiste vir sy familie te maak.